Mystisk spill funnet i rådhuset

Et hjemmelaget, mystisk spill er funnet i rådhuset. Spillet har Bybanen som tema.

Publisert Publisert 19. november 2014

UKJENT OPPHAV: Hvem har lagd dette Bybane-spillet og slengt det fra seg på rådhuset i Bergen?

Denne artikkelen er over fem år gammel

Det var i rådhusets andre etasje spillet ble funnet onsdag. I denne etasjen har alle de politiske partiene kontorer, men ingen har foreløpig stått fram som spillmakere.

Vakte oppsikt

Tredje vara for Miljøpartiet i bystyret, Diane Berbain, forteller om oppstandelsen som oppsto da det mystiske spillet ble funnet.

— Det lå i en sofa. En rekke bystyrepolitikere kom løpende og tok bilder av spillet, sier Berbain.

Les også Avslørt av håndskriften

Les også Slik blir Bybanen til Fyllingsdalen

Hun er fransknorsk, og sier norsk politikk har godt av litt satire, noen hun mener Bybanespillet er et godt eksempel på.

— I Frankrike er dette helt vanlig. Jeg har ikke opplevd dette så mye i Norge, sier hun.

I og med at spillet ble funnet i andre etasje i rådhuset, kan det ha blitt laget av hvem som helst med adgang til denne etasjen.

Ukjent spillmaker

Foreløpig er det et mysterium hvem som har laget spillet.

Stortingsrepresentant Peter C. Frølich (H), som i sin tid fikk produsert en tegning av hvordan Bryggen kunne utnyttes uten bybane, ler hjertelig av Bybanespillet.

JULEGAVE? Høyres Peter Christian Frølich mener Bybane-spillet bør settes i produksjon. Foto: Arkiv

— Morsomt. Hysterisk morsomt påfunn, sier Frølich.

Stortingsrepresentanten mener spillet dekker så mange alternativer at det vil nok ta en stund før vinneren er kåret.

— Hadde jeg startet å spille i dag, så spørs det om jeg ville blitt ferdig før selve Bybanen er ferdig utbygget, ler Frølich.

Spillets innhold viser at lokalpolitikken fremdeles er høyst levende, ifølge Frølich.

- Utmattende debatt

— Det er ikke lenge siden vi hørte hvor død og kjedelig lokalpolitikken var, det stemmer ikke, sier han og legger til:

— Nå det er sagt, så tror jeg denne saken er noe mange av byens borgere er utmattet av. Derfor håper jeg byrådsleder Martin Smith-Sivertsens visjon er begynnelsen på slutten på denne debatten, sier Frølich.

En av rutene spiller på høyrepolitikerens bybanefrie illustrasjon av Bryggen.

— Jeg la aldri ut 20.000 av egen lomme, slik det ble hevdet, så jeg føler meg ikke truffet av akkurat den, sier Frølich.

Laget nye spillruter

Men han sier han savner et par alternative ruter i spillet. Her er noen av Frølichs forslag:

«Byantikvaren støtter bybane over Bryggen. Dette kortet kan brukes når Riksantikvaren og Fylkeskonservatoren sier nei til bybane over Bryggen.»

«En avis skriver en lederartikkel om bybanen, men ingen blir klokere. Stå over en runde.»

«Nok en entusiastisk avisleser lanserer en ny, privat bybaneplan. Rykk tilbake ett trekk.»

«Byen skjønner ingenting av hva politikerne holder på med. Siden du ikke forstår det helt selv heller, stå over et kast.»

«En politiker sier at Bergen kan synke ned i et stort, svart hull om det blir bygget en bybanetunnel. Dine hus og hotell brenner også. Spillet er slutt.»

Frølich mener spillet vil bli en suksess under juletreet, hvis det masseproduseres.

— Jeg foreslår at inntektene fra spillet går til finansiering av alle bybanerapportene, ler Frølich.

DELT PÅ NETTET: Diane Berbain i Miljøpartiet De Grønne oppdaget spillet og la ut et bilde av det på sin egen Facebook-vegg. Foto: Arkiv

MYE OMTALT TEGNING: Peter Christian Frølich benekter at han brukte sine egne penger for å få laget denne illustrasjonen av Bryggen uten bane og biler. Frølichs grep blir uansett omtalt i det mystiske spillet. Foto: Arkiv

FUNNET HER: Det gåtefulle Bybane-spillet ble funnet ved en tilfeldighet i en sofa på Bergen rådhus. Foto: Arkiv

Publisert Publisert: 19. november 2014 19:29 Oppdatert: 21. april 2017 11:48